Diari Oficial de la Generalitat Valenciana


Sumari del DOGV 8834, del 15-06-2020 (2020/4459)

RESOLUCIÓ d'11 de juny de 2020, de la Conselleria d'Educació, Cultura i Esport, per la qual s'estableix el procediment per a assignar una dotació econòmica als centres de titularitat de la Generalitat per a destinar a la reposició i renovació de llibres de text i material curricular per al curs escolar 2020/2021.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8834

Data del DOGV
:   15-06-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/4459


Data del document
:   11-06-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * política sanitària
    * legislació
    * educació
    * epidèmia
    * malaltia infecciosa
    * cura d'infermeria
    * cura de la salut
    * salut pública
    * estat d'emergència

RESOLUCIÓ d'11 de juny de 2020, de la Conselleria d'Educació, Cultura i Esport, per la qual s'estableix el procediment per a assignar una dotació econòmica als centres de titularitat de la Generalitat per a destinar a la reposició i renovació de llibres de text i material curricular per al curs escolar 2020/2021. [2020/4459]  
Mitjançant l'Ordre 26/2016, de 13 de juny, de la Conselleria d'Educació, Investigació, Cultura i Esport, es regula el programa de reutilització, reposició i renovació de llibres de text i material curricular a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals (DOGV 7806, 15.06.2016).  
  
Aquesta ordre té com a finalitat dotar els centres escolars amb un banc de llibres i material curricular al qual es podran acollir voluntàriament les famílies de l'alumnat matriculat en centres educatius sostinguts amb fons públics. També és objectiu del programa desenvolupar i fomentar en l'alumnat actituds de respecte i ús responsable dels béns finançats amb fons públics.  
En el capítol III de l'ordre esmentada es regula el programa per a la reposició i la renovació de llibres de text i material curricular en els centres sostinguts amb fons públics i, concretament en l'article 27, s'estableix que en els centres educatius de titularitat de la Generalitat s'ha d'assignar una quantitat econòmica, en concepte de despeses de funcionament, per al desenvolupament del programa de reposició i renovació a càrrec del capítol II del pressupost de la Generalitat.  
El Reial decret 463/2020, de 14 de març, va declarar l'estat d'alarma per a la gestió de la situació de crisi sanitària ocasionada per la Covid-19, el qual va ser modificat pel Reial decret 465/2020, de 17 de març. Mitjançant la Resolució de 12 de març de 2020, de la consellera de Sanitat Universal i Salut Pública es va suspendre temporalment l'activitat educativa i formativa presencial en tots els centres i etapes, cicles, graus, cursos i nivells d'ensenyament de la Comunitat Valenciana, a conseqüència de la situació i l'evolució del virus.  
En el marc de les mesures administratives i de contenció fixades pel Reial decret 463/2020, de 14 de març, cal adaptar els mecanismes necessaris per a la preparació i la posada en marxa del pròxim curs escolar.  
La Resolució de 4 de maig, de la Secretaria Autonòmica d'Educació i Formació Professional, per la qual s'estableixen el marc i les directrius d'actuació que s'han de desenvolupar durant el tercer trimestre del curs 2019-2020 i l'inici del curs 2020-2021, davant la situació de crisi ocasionada per la Covid-19, estableix, en l'apartat cinqué, les directrius generals relatives als llibres de text i al material curricular per al curs 2020-2021.  
Mitjançant la Resolució de 15 de maig de 2020, del conseller d'Educació, Cultura i Esport, es dicten les instruccions respecte al procediment d'admissió de l'alumnat en els centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat per al curs 2020-2021. En l'apartat 12.2 s'estableix que la matrícula de l'alumnat que no requerisca procés d'admissió per canvi de curs, cicle, etapa o nivell educatiu, dins del mateix centre i fins a la finalització de l'educació bàsica, l'ha d'organitzar de manera pròpia cadascun dels centres docents, d'acord amb el principi d'autonomia en la gestió, sempre que no es conculque el dret a l'escolarització de l'alumnat en etapes obligatòries.  
  
Mitjançant la Resolució de 21 de maig de 2020, del director general de Centres Docents, s'estableix el calendari d'admissió de l'alumnat en els centres públics i privats concertats de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat per al curs 2020-2021.  
  
Vist tot l'anterior, en relació amb la gestió del Programa Banc de Llibres per al curs 2020-2021, i amb l'objectiu de garantir-ne la tramitació correcta i que l'alumnat dispose del seu lot de llibres al començament del curs 2020-2021, tenint en compte les circumstàncies extraordinàries derivades de l'emergència sanitària, s'han introduït novetats en el procediment de tramitació respecte al curs anterior.  
  
Per al curs 2020-2021, amb l'objectiu que la capacitat de renovació i reposició dels llibres de text per als centres siga similar a la del curs anterior i els centres puguen reposar i, si escau, renovar els llibres de text, s'ha fixat una taxa de reposició i renovació dels llibres de text i material curricular d'un 32 %.  
En virtut de les funcions en matèria d'ajudes a l'estudi que s'estableixen en l'article 10 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, propose:  
  
Primer. Objecte  
Aquesta resolució té per objecte regular el procediment d'assignació, per al curs escolar 2020-2021, amb una dotació econòmica als centres públics de titularitat de la Generalitat per a destinar a la reposició i renovació de llibres de text i material curricular.  
  
Segon. Destinataris  
Seran destinataris de les dotacions econòmiques tots els centres públics de titularitat de la Generalitat amb alumnat escolaritzat en els nivells educatius d'Educació Primària, Educació Secundària Obligatòria, Formació Professional Bàsica i Educació Especial que participen en el Programa de Banc de Llibres.  
  
Tercer. Finançament  
1. L'import global màxim que s'assigna per a atendre aquestes necessitats és de 73.474.261,00 euros, que es finançarà a càrrec del capítol II del pressupost de 2020 de la Generalitat, aplicació 12.05.98.161.94.6 per un import de 79.197.763,00 euros i aplicació 49.08.95.330.89.6 per un import de 94.448.089,00 euros.  
2. Aquestes dotacions estan cofinançades pel Ministeri d'Educació i Formació Professional a través del Programa de finançament de llibres de text i material didàctic.  
  
Quart. Participació de l'alumnat en el programa  
1. L'alumnat participant en el Programa Banc de Llibres durant el curs 2019-2020 no ha de presentar cap sol·licitud per a ser-ho en el programa 2020-2021, ja que aquesta condició es manté, excepte si exerceix el dret de renúncia. En cas de renúncia, ho ha de fer de manera explícita mitjançant la sol·licitud habilitada amb aquesta finalitat en el moment del lliurament de llibres. Aquesta renúncia no l'eximeix de l'obligació de tornar els llibres que li han sigut deixats en règim de préstec.  
  
2. Les persones que vulguen participar en el banc de llibres per primera vegada i ser beneficiàries, han de sol·licitar-ho, d'acord amb el model de sol·licitud electrònica que consta en la pàgina web de la Conselleria d'Educació, Cultura i Esport i en la seu electrònica de la Generalitat (https://sede.gva.es).  
Les persones interessades han de presentar la sol·licitud de nova participació mitjançant el correu electrònic que els facilitarà el centre on es trobe matriculat l'alumnat en el curs 2019-2020, excepte aquell que es matricule en primer d'Educació Primària que ho farà mitjançant el correu electrònic facilitat pel centre on es matricule en el curs 2020-2021. El centre arxivarà aquestes sol·licituds i en requerirà la signatura al començament del curs escolar, com a requisit necessari perquè l'alumnat siga participant. En el cas que les famílies no tinguen la possibilitat d'enviar la sol·licitud per correu electrònic, el centre els facilitarà una altra manera de presentació.  
Una vegada emplenada i presentada la sol·licitud, les persones signants autoritzen la Conselleria d'Educació, Cultura i Esport a la inclusió de les dades personals, recollides al llarg del procediment, en un registre informatitzat, en els termes i les condicions que s'estableixen en la normativa vigent en matèria de protecció de dades de caràcter personal, i d'acord també amb el Decret 220/2014, del Consell, pel qual s'aprova el Reglament d'administració electrònica de la Comunitat Valenciana.  
  
Totes les persones del centre que intervenen en el procés de tramitació han de guardar la reserva deguda sobre les dades que conté la documentació pertinent, a fi de garantir la intimitat de les persones sol·licitants, d'acord amb el que disposa la normativa vigent en matèria de protecció de dades de caràcter personal.  
Els períodes de presentació de sol·licituds de participació en el banc de llibres per part de les famílies seran els següents:  
- Període ordinari: Des de l'endemà de la publicació d'aquesta resolució en el DOGV fins al 15 de juliol de 2020.  
- Tres períodes extraordinaris:  
- Primer, del 16 de juliol al 4 de setembre de 2020.  
- Segon, del 7 al 30 de setembre de 2020.  
- Tercer, de l'1 al 30 d'octubre de 2020, inclusivament.  
No obstant això, la Conselleria podrà establir altres períodes de sol·licitud si les circumstàncies així ho requereixen.  
3. Per a poder participar en el banc de llibres és imprescindible, a la fi del curs o quan ho establisca el centre, el lliurament, per part de l'alumnat, del lot complet de llibres de text i el material curricular corresponents al curs 2019-2020, en el centre on haja estat matriculat. Amb aquesta finalitat i, per a realitzar aquest lliurament es facilitarà un document, segons el model que establisca la Conselleria.  
Per a realitzar el lliurament dels llibres de text i el material curricular del curs 2019-2020 per part de les famílies, els centres han de tindre en compte les indicacions enfront de la Covid-19 determinades per les autoritats sanitàries i per la Conselleria d'Educació, Cultura i Esport.  
Queda exempt del requisit de lliurament de llibres l'alumnat que es matricule en primer d'Educació Primària durant el curs 2020-2021.  
  
Excepcionalment, per la situació de crisi sanitària i per tractar-se de material no reutilitzable, podrà quedar exempt del requisit de lliurament del lot de llibres l'alumnat matriculat en primer i segon d'Educació Primària en el curs 2019-2020, si així ho determina el centre escolar.  
  
4. L'alumnat dels nivells educatius inclosos en aquesta resolució matriculat en centres CAES i centres d'Educació Especial es consideren participants en el banc de llibres per al curs 2020-2021, per tant, no es requereix la sol·licitud de participació individual en el programa.  
  
5. En el cas que l'alumnat no entregue el lot complet de llibres, el centre estudiarà els casos concrets i podrà sol·licitar un informe als serveis socials de la localitat o emetre'n un de propi en què ha de constar que les condicions socioeconòmiques de la unitat familiar i l'interés social i educatiu n'aconsellen la participació en el programa amb els mateixos drets que la resta de l'alumnat participant.  
  
  
Cinqué. Sol·licitud de compra i comunicació de necessitats per part dels centres docents  
1. Els centres han de mantindre, per al curs escolar 2020-2021, amb caràcter general, els llibres de text i la resta de materials curriculars utilitzats durant el curs 2019-2020, d'acord amb el que s'estableix en la Resolució de 4 de maig de la Secretaria Autonòmica d'Educació i Formació Professional. Per tant, dins de les dotacions màximes que s'estableixen en aquesta convocatòria:  
a) Els centres poden reposar les unitats necessàries per a completar els lots de llibres i material curricular, i substituir només aquells llibres de text o materials que es consideren deteriorats. Així mateix, poden reposar les llicències digitals que hagen caducat.  
b) Excepcionalment, els centres poden canviar els llibres de text en els casos següents:  
- Llibres de text i material curricular de primer i segon de Primària, atés que es tracta de material, majoritàriament, no reutilitzable.  
- ISBN descatalogat per l'editorial.  
- Centres que havien iniciat un procés de renovació en cursos anteriors i necessiten donar continuïtat al projecte ja iniciat.  
- Centres incomplets amb la implantació d'un nou curs.  
- Centres que a causa de la crisi sanitària han afegit metodologia digital per a adaptar-se a la formació no presencial durant el tercer trimestre del curs 2019-2020, i desitgen donar continuïtat al projecte en el curs 2020-2021, substituint els llibres de text per llicències digitals.  
2. Els centres docents de titularitat de la Generalitat han de comunicar a la Conselleria d'Educació, Cultura i Esport, a través de l'aplicació ITACA, les necessitats en concepte de reposició i de renovació de llibres de text i material curricular per al curs 2020-2021, d'acord amb el procediment que s'estableix en els articles 31 i 32 de l'Ordre 26/2016, de 13 de juny.  
3. Els períodes per a realitzar la comunicació de necessitats per part dels centres, tant per a les etapes d'Educació Primària i Educació Especial com per a les d'Educació Secundària Obligatòria i Formació Professional Bàsica, seran els següents:  
3.1. Període ordinari: de l'1 al 15 de juliol de 2020.  
3.2. Tres períodes extraordinaris:  
- Primer, del 23 de juliol al 4 de setembre de 2020.  
- Segon, del 14 al 30 de setembre de 2020.  
- Tercer, del 13 al 30 d'octubre de 2020, inclusivament.  
No obstant això, es podran establir altres terminis si les circumstàncies així ho requereixen. Si s'escau, es comunicarà als centres a través de l'aplicació ITACA.  
  
Sisé. Import màxim de la dotació  
1. La dotació econòmica que s'assignarà als centres docents es determinarà en funció de les necessitats de reposició i renovació dels llibres de text i material curricular comunicades, de conformitat amb el que s'estableix en l'apartat anterior. No obstant això, s'estableixen els límits o imports màxims de la dotació següents, segons els nivells educatius impartits:  
I. Per als cursos de 1r i 2n de Primària: s'assignarà un import màxim de 160 euros per cada alumne/a participant en el programa. Els centres, a través de l'aplicació ITACA, han d'emetre un xec llibre nominatiu per un import màxim de 160 euros, que entregaran a les famílies de cada alumne/a, d'acord amb el procediment establit en l'article 32 de l'ordre de bases. S'ha de tindre en compte el següent:  
a) Centres que utilitzen llibres de text en algunes matèries i material curricular d'elaboració pròpia en unes altres: l'adquisició dels llibres de text la realitzaran les famílies mitjançant el xec llibre. El material curricular d'elaboració pròpia serà adquirit pel centre i justificat a l'administració per mitjà de les factures corresponents.  
b) Centres que utilitzen exclusivament material curricular d'elaboració pròpia: el material curricular d'elaboració pròpia serà adquirit pel centre i justificat a l'administració per mitjà de les factures corresponents. No s'emetran xecs llibre.  
c) Centres d'acció educativa singular, centres agrupats rurals o uns altres en què, per les seues circumstàncies, es veja dificultada l'obtenció dels llibres de text per part de les famílies: els materials seran adquirits directament pel centre i justificats a l'administració per mitjà de les factures corresponents. La direcció del centre ha d'elaborar un informe que justifique el motiu de la compra directa, que s'arxivarà en el centre docent i estarà a la disposició de l'administració educativa, en cas de ser requerit.  
d) En tot cas, la dotació màxima que s'assignarà (incloent-hi els llibres de text, el material curricular i el material d'elaboració pròpia) no ha de superar els 160 euros per alumne/a participant.  
II. De tercer a sisé de Primària i Educació Secundària Obligatòria:  
  
Per a l'alumnat de tercer a sisé de Primària i l'alumnat d'Educació Secundària Obligatòria s'han de distingir les situacions següents:  
  
a) Finançament de lots complets  
a.1) Centres incomplets:  
Per als centres incomplets amb necessitat d'adquirir lots sencers a causa de la implantació d'un nou curs durant l'any acadèmic 2020-2021, s'assignarà un import màxim equivalent a l'estimació del valor d'un lot complet (175 euros en Primària i 278 euros en Secundària), per cada alumne/a del nou curs, sempre que participe en el banc de llibres. Per a la resta d'alumnat participant que no siga d'un curs nou, l'import màxim assignat és el que s'estableix en l'apartat b.  
  
a.2) Centres amb augment de participants a causa d'un increment d'alumnat en un nivell determinat en el curs acadèmic 2020-2021:  
Per als centres amb necessitat de comprar lots sencers de llibres de text a causa d'un desfasament en el nombre d'alumnat matriculat entre cursos successius, s'assigna un import màxim equivalent a l'estimació del valor d'un lot complet (175 euros en Primària i 278 euros en Secundària), per cada alumne/a d'increment, sempre que siguen participants en el banc de llibres. Per a la resta d'alumnat participant que no supose un increment de matrícula, la dotació que s'ha d'assignar és la que s'estableix en l'apartat b.  
b) Finançament per reposició i/o renovació, en les circumstàncies previstes en aquesta convocatòria.  
b.1) Per a l'alumnat dels cursos de 3r a 6é d'Educació Primària, s'assigna un import màxim del 32 % de l'import total calculat a partir de l'alumnat participant i d'un cost mitjà del valor del lot dels llibres estimat en 175 euros.  
b.2) Per a l'alumnat dels cursos d'Educació Secundària Obligatòria, s'assigna un import màxim del 32 % de l'import total calculat a partir de l'alumnat participant i d'un cost mitjà del valor del lot dels llibres estimat en 278 euros.  
III. Formació Professional Bàsica i Educació Especial:  
a) Per a l'alumnat de Formació Professional Bàsica, s'assigna un import màxim de 70 euros per alumne/a participant.  
b) Per a l'alumnat de centres d'Educació Especial, s'assigna un import màxim de 70 euros per alumne/a matriculat/ada.  
c) Per a l'alumnat amb necessitats educatives especials escolaritzat en aules específiques d'educació especial així com en aules de comunicació i llenguatge en centres ordinaris, s'assignarà un import màxim de 70 euros per alumne/a participant en el banc de llibres.  
Aquests imports s'han d'afegir a les peticions que realitze el centre per a la resta d'alumnat d'acord amb l'apartat II d'aquesta resolució.  
  
IV. Centres d'Acció Educativa Singular  
Per a tot l'alumnat matriculat en centres d'acció educativa singular, s'assignarà un import màxim calculat segons sindica en els punts I, II i III anteriors.  
  
2. Els centres podran distribuir la dotació total assignada independentment del curs, sempre que es tracte del mateix nivell educatiu, és a dir, en el nivell d'Educació Primària (incloent-hi l'Educació Especial) o en el nivell d'Educació Secundària (incloent-hi la Formació Professional Bàsica).  
  
Seté. Resolució de les dotacions econòmiques i abonament  
1. El director general de Centres Docents dictarà les resolucions oportunes i assignarà als centres les dotacions econòmiques corresponents, d'acord amb els criteris establits en l'article anterior. Els imports assignats, els ha de comunicar a cada centre a través de l'aplicació ITACA, en la mateixa pantalla utilitzada per a la comunicació de les seues necessitats econòmiques.  
2. Amb la finalitat d'agilitar l'abonament de les dotacions als centres, es poden assignar els imports a través de resolucions successives, atenent exclusivament la data de conformitat de la comunicació de necessitats presentada pel centre.  
3. L'abonament de les dotacions econòmiques es farà, una vegada comunicada l'assignació, per mitjà d'una transferència bancària al compte del centre educatiu.  
  
Huité. Emissió dels xecs llibre  
Una vegada dictada la resolució per la qual s'assigna la dotació econòmica als centres, aquests podran emetre els corresponents xecs llibre dels cursos de primer i segon d'Educació Primària per a l'alumnat participant en el programa.  
  
Nové. Termini de tramitació de les factures en els centres i l'abonament d'aquestes  
1. El termini màxim perquè les llibreries o operadors comercials presenten les factures en els centres docents serà, amb caràcter general, el 23 de desembre de 2020.  
2. Les factures han d'incloure tots els requisits formals exigibles a aquestes, segons la normativa vigent.  
3. Els centres han de fer immediatament l'abonament de les factures presentades una vegada hagen percebut les dotacions econòmiques de la Generalitat.  
  
Desé. Forma i termini de justificació  
1. Els centres han de justificar la despesa realitzada per a la reposició i renovació dels llibres de text i material curricular per al curs 2020-2021, d'acord amb el que estableix l'article 33 de l'Ordre de bases. Aquest procediment de justificació s'ha d'efectuar d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995), per la qual es regula i s'exerceix l'activitat i l'autonomia de la gestió econòmica dels centres docents públics no universitaris de la Comunitat Valenciana.  
  
El termini per a realitzar la justificació a ITACA finalitza el 31 de gener de 2021.  
2. Els centres han de conservar els documents justificatius de l'aplicació del fons rebut mentre puguen ser objecte d'actuacions de comprovació i control.  
  
Onzé. Gestió del romanent  
En cas que, una vegada que el centre haja abonat la totalitat de les factures corresponents a la reposició o renovació dels llibres de text i el material curricular, i dispose d'un romanent, pot optar per reintegrar-lo a la Generalitat o per incorporar-lo per a cobrir les necessitats del curs següent.  
  
València, 11 de juny de 2020. El conseller d'Educació, Cultura i Esport: Vicent Marzà i Ibáñez.